वैशाली, वर्तमान में बिहार राज्य का एक जिला है, परन्तु इसका इतिहास काफी रोचक और व्यापक है. मानव सभ्यता के उदयकाल में यहीं आर्यों और अनार्यों ने आपसी सहयोग का सिद्धांत बनाया था. यहीं वैष्णव और शैव विचारधाराओं का मेल हुआ था एवं समुंद्र-मंथन की मंत्रणा भी यहीं की गयी थी. ऋग्वेद संहिता का पहला क्रम महर्षि बाभ्रव्य ने यहीं निरुपित किया था. वैदिक ऋषियों में महर्षि पुलस्त, वृहस्पति, संवर्त, दीर्घात्मा, उत्तात्य और मंकन के यहाँ आश्रम थे. यहीं वृहस्पति के पुत्र भारद्वाज ऋषि का जन्म हुआ था. वाल्मीकि रामायण के अनुसार सिधाश्रम से जनकपुर जाते समय महर्षि विश्वामित्र और लक्ष्मण के साथ भगवान राम भी यहाँ आये थे.